હકીકતમાં રાજીનામું શબ્દ તેના અર્થ પ્રમાણે ખરેખર રાજી થઈને અપાતો પત્ર હોય છે? મોટા ભાગના કિસ્સામાં તેનો જવાબ ‘ના’માં મળે છે. જો કે રાજીનામાના પત્રમાં તો દરેક વ્યક્તિ સંસ્થા છોડતી વખતે તેના વખાણ જ કરતી હોય છે પણ તેના મનમાં તે ભાવ હોતો નથી. રાજીનામું લખવું એ પણ એક અલંકારિક કૃત્ય ગણાય છે. ઘણી સંસ્થા કે કંપનીમાં આ માટેની નિષ્ણાત વ્યક્તિ હોય છે અથવા તો એવી વ્યક્તિઓ હોય છે કે જેઓ અલંકારિક ભાષામાં રાજીનામું લખી આપવા તત્પર હોય છે. કેટલાક રાજીનામા પત્રમાં પોતાની કડવાશ પણ વ્યક્ત કરતા હોય છે. જે તે સંસ્થા કે કંપનીની મેનેજમેન્ટમાં તેની કેટલી ગંભીરતાથી નોંધ લેવાય છે તે અલગ ચર્ચાનો વિષય છે.